Een vas wat glo inbreek by universiteitArgieffoto bloot ter illustrasie van die Sentrale Universiteit vir Tegnologie (SUT) in Bloemfontein. (Foto: SUT/Facebook) ŉ 21-jarige vrou is in hegtenis geneem nadat sy glo by ŉ stoorkamer van die Sentrale Universiteit vir Tegnologie (SUT) in Bloemfontein ingebreek en die vertrek aan die brand gesteek het. Volgens lt.kol. Thabo Covane, polisiewoordvoerder, is veiligheidswagte na die stoorkamer in Goddardstraat ontbied waar hulle twee verdagtes aangetref het. “ŉ Man het weggekom, terwyl die veiligheidswagte die vrou aangekeer het. Sy is aan die polisie oorhandig.” ŉ Saak van inbraak en brandstigting is by die Parkweg-polisiestasie aanhangig gemaak. Die vrou sal na verwagting Vrydag in die landdroshof in Bloemfontein verskyn.